Ǹtí á fāí ma oyə́m naa mə́ yəm ǹkɔ́bɔ̄ ású yə̄ nâ mǎ mə́ tónē ényɔ̄ ā təg yǎ, təgě fə wóg ébūg mod. A yái ma alɔ́ kíkídígi ai ndib, nâ mə́ vógólō nyé, anə́ ḿból mod a vógolo ǹyə́gələ. 5Zambá Ńtí á ngāyái ma məlɔ́. Ḿfág wáma, mǎwōg kig abé; mǎ ndzí kig dúgán ai mvús. 6Éyɔŋ bə́ yídi ma, mǎ ndzí kig kaman ai nyɔ́l dzama, éyɔŋ bə́ bímigi ma məbɛ́ ânyu, mǎ ndzí kig kaman ai məmán máma; ébá bə́ kpə́ləgə ma, bə́ túigi ma mətɛ́ á mís, mǎ ndzí kig kaman ai bɔ́ ásū dáma. 7Ǹtí Zambá nye ǎ ka ma, ású tē osɔ́n wâyǐ kig ma bi. Asú tē mə̄ ngádzoge asú dáma, á ńtɔ̄á álɛ̌d anə́ ńkōm, mayəm nâ osɔ́n wâyǐ kig ma bi. 8Ǹtsîg ǹtól wama a ńtɔa yǎ babi, nə́ a zu ma və́ məkyəbə ! Zá á nə̄ ma dzə́ŋ ádzō ? Ngə́ ádzō lə́ bɔ̄bán hḿ kig, é mod a yág, bíā nyé bī kə tə́bə̄ á mís mə́ ńtsíg ǹtól; ényɔ̄ ā síli ma ekolá, á súbúgú. 9Tám Yēn ! Ǹtondôbə Zambá énye a tóne ma, zá á nə̄ ma və́ məku ? 10Zá yǎ ábə̄ mínā a mbáda Ǹtondôbə, áā wóg kíŋ etúgā dzíé, ǹdɔ a ngáwulu á díbī étēde təge sɔ̌m tɔ mǎn ḿfyɛ ? Və nyé á fīdīgi dzwé Ńtondôbə, və nyé á yə́gə́bə̄ ábə Zambá wōē ! 11Ḿfág wāān, á mínā bə́sə̄ yā myǎkoman ndóan, mǐ bə̄lə́ məkɔ̌ŋ á mɔ́, kaŋán fɔ́ɔ́ á miǹkabag yā ndóan dzǎn, á zāŋ bísiga bí ndóan yā myāsúlu. Dzǎm yā mɔ́ mámā mábɔ ású dáán: á kadag étēde ńgɔ̄ hḿ myākə bómbo !